SET มีสิทธิ์รูดหนัก! ผวาแรงเทขายหุ้นพลังงานหลังน้ำมันดิ่ง-หุ้นเอเชียร่วงกราว
SET มีสิทธิ์รูดหนัก! ผวาแรงเทขายหุ้นพลังงานหลังน้ำมันดิ่ง-หุ้นเอเชียร่วงกราว
SET มีสิทธิ์รูดหนัก! ผวาแรงเทขายหุ้นพลังงานหลังน้ำมันดิ่ง-หุ้นเอเชียร่วงกราว
9 มี.ค. 2563

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ส่งมอบเดือนเม.ย. ซึ่งมีการซื้อขายที่ตลาด NYMEX ลดลง 8.75 ดอลลาร์ หรือ 21.20% สู่ระดับ 32.53 ดอลลาร์/บาร์เรล โดยสัญญาน้ำมันดิบล่วงหน้า WTI ร่วงลงอย่างหนักในช่วงเช้านี้ หลังจากซาอุดีอาระเบียประกาศลดราคาขายน้ำมันอย่างเป็นทางการ (OSP) ซึ่งเป็นการส่งสัญญาณเริ่มต้นของการทำสงครามราคาน้ำมัน หลังจากกลุ่มประเทศผู้ส่งออกน้ำมัน (โอเปก) และพันธมิตรที่นำโดยรัสเซีย ไม่สามารถบรรลุข้อตกลงปรับลดการผลิตน้ำมันในการประชุมที่กรุงเวียนนาเมื่อวันศุกร์ที่ผ่านมา
ด้านตลาดหุ้นเอเชียเปิดตลาดปรับตัวลดลงหลายแห่งในวันนี้ (9 มี.ค.63) ท่ามกลางความวิตกกังวลเกี่ยวกับราคาน้ำมันที่ทรุดตัวลงอย่างหนัก และผลกระทบของไวรัสโคโรนาสายพันธุ์ใหม่ (โควิด-19) ที่แพร่ระบาดทั่วโลก
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,343.31 จุด ลดลง 406.44 จุด, -1.96% ดัชนี SSE Composite ตลาดหุ้นจีนเปิดวันนี้ที่ 2,987.18 จุด ลดลง 47.33 จุด, -1.56% ดัชนี HSI ตลาดหุ้นฮ่องกงเปิดวันนี้ที่ 25,134.02 จุด ลดลง 1,012.65 จุด, -3.87% ดัชนี TAIEX ตลาดหุ้นไต้หวันเปิดวันนี้ที่ 11,221.76 จุด ลดลง 100.05 จุด, -0.88% ดัชนี KOSPI ตลาดหุ้นเกาหลีใต้เปิดวันนี้ที่ 1,981.02 จุด ลดลง 59.20 จุด, -2.90% ดัชนี FTSE STI ตลาดหุ้นสิงคโปร์เปิดวันนี้ที่ 2,891.59 จุด ลดลง 69.39 จุด, -2.34% ดัชนี FBMKLCI ตลาดหุ้นมาเลเซียเปิดวันนี้ที่ 1,459.81 จุด ลดลง 23.29 จุด, -1.57%
ทั้งนี้เป็นที่น่าจับตาว่าตลาดหุ้นไทยในวันนี้จะปรับตัวลดลงอย่างหนัก เนื่องจากบริษัทจดทะเบียนในตลาดหลักทรัพย์ (ตลท.) ในกลุ่มพลังงานและสาธารณูปโภคมีสัดส่วน 22.11% เทียบกับมาร์เก็ตแคปทั้งตลาดฯ ขณะที่ตลาดหุ้นเอเชียส่วนใหญ่อยู่ในแดนลบจึงเป็นปัจจัยกดดันตลาดหุ้นไทยทั้ง 2 ด้านในวันนี้